2017.gada \_\_.\_\_\_\_\_\_ Noteikumi Nr.\_\_\_\_

Rīgā (prot. Nr. \_\_\_\_\_)

**Kārtība, kādā novērš, ierobežo un kontrolē gaisu piesārņojošo vielu emisiju no sadedzināšanas iekārtām**

Izdoti saskaņā ar likuma

"[Par piesārņojumu](http://www.likumi.lv/doc.php?id=6075)"

11.panta otrās daļas 19.punktu,

45.panta pirmo daļu un

46.panta otro daļu

**1. Vispārīgie jautājumi**

1. Noteikumi nosaka kārtību, kādā:
   1. novērš, ierobežo un kontrolē gaisu piesārņojošo vielu emisiju no sadedzināšanas iekārtām;
   2. operators kontrolē piesārņojošo vielu emisiju gaisā, veic monitoringu un sniedz attiecīgu informāciju;
   3. nodrošina informācijas pieejamību sabiedrībai par sadedzināšanas iekārtu radīto gaisa piesārņojumu.
2. Noteikumos lietoti šādi termini:
   1. atkritumi  – ir jebkura viela vai priekšmets, no kā īpašnieks atbrīvojas, ir nodomājis atbrīvoties vai ir spiests atbrīvoties;
   2. biomasa – produkti, kuri sastāv no augu izcelsmes materiāliem, ko var izmantot par kurināmo enerģijas iegūšanai, kā arī šādi atkritumi:
      1. augu atkritumi no lauksaimniecības un mežniecības;
      2. augu atkritumi no pārtikas rūpniecības, ja iegūto siltumu izmanto enerģijas iegūšanai;
      3. šķiedraugu atkritumi no celulozes masas ražošanas un papīra ražošanas no celulozes, ja tās līdzsadedzina ražošanas vietā un iegūto siltumu izmanto enerģijas iegūšanai;
      4. korķa atkritumi;
      5. koksnes atkritumi, izņemot koksnes atkritumus, kuros pēc apstrādes ar koksnes aizsargvielām vai pārklājumiem var būt halogēnorganiskie savienojumi vai smagie metāli, un koksnes atkritumus, kas rodas būvdarbos vai būvju nojaukšanas darbos;
   3. dabasgāze – ir dabā sastopamais metāns, kas satur līdz 20 % (pēc tilpuma) inerto komponentu un citu sastāvdaļu;
   4. darbības stundas – stundās izteikts laiks, kurā sadedzināšanas iekārta pilnībā vai daļēji darbojas (izņemot iekārtas palaišanas un apturēšanas periodus) un izvada emisiju gaisā;
   5. degvieleļļa (mazuts) – no naftas produktiem iegūta šķidrā degviela, uz kuru attiecināmi Kombinētās nomenklatūras kodi no 2710 19 51 līdz 2710 19 68, 2710 20 31, 2710 20 35 un 2710 20 39, kā arī no naftas produktiem iegūta visu veidu šķidrā degviela (izņemot dīzeļdegvielu (gāzeļļu)), kas pēc destilācijas rādītājiem ietilpst degvieleļļu grupā, ko izmanto par kurināmo un kas 250°C pārtvaicējas mazāk par 65 tilpuma procentiem, ieskaitot zudumus. Destilācijas rādītājus nosaka atbilstoši Amerikas Testēšanas un materiālu biedrības 1976. gada izdevuma naftas produktu un smērvielu kvalitātes standartiem un tehniskajiem noteikumiem (turpmāk – ASTM D86 metode). Ja destilācijas rādītājus nevar noteikt ar ASTM D86 metodi, naftas produkts tiek klasificēts tāpat kā degvieleļļa;
   6. divu kurināmo dzinējs – iekšdedzes dzinējs, kurā izmanto kompresijas aizdedzi un kurš darbojas saskaņā ar dīzeļa ciklu, kad izmanto šķidro kurināmo, bet saskaņā ar Oto ciklu, kad izmanto gāzveida kurināmo;
   7. dīzeļdegviela (gāzeļļa) – no naftas produktiem iegūta šķidrā degviela, uz kuru attiecināmi Kombinētās nomenklatūras kodi 2710 19 25, 2710 19 29 vai 2710 19 47, vai 2710 19 48, vai 2710 20 17 vai 2710 20 19, kā arī no naftas produktiem iegūta visu veidu šķidrā degviela, kas 250°C temperatūrā pārtvaicējas mazāk par 65 tilpuma procentiem, ieskaitot zudumus, bet 350°C temperatūrā - vismaz par 85 tilpuma procentiem, ieskaitot zudumus. Destilācijas rādītājus nosaka ar ASTM D86 metodi;
   8. dīzeļdzinējs – iekšdedzes dzinējs ar dīzeļa ciklu, kurā kurināmā aizdedzināšanai izmanto kompresijas aizdedzi;
   9. dūmenis – konstrukcija ar vienu vai vairākiem dūmvadiem, pa kuriem izplūdes gāzes izvada atmosfērā;
   10. dzinējs – gāzes dzinējs, dīzeļdzinējs vai divu kurināmo dzinējs;
   11. esošā lielā sadedzināšanas iekārta – lielā sadedzināšanas iekārta, kurai atbilstoši regulējumam par kārtību, kādā piesakāmas A, B un C kategorijas piesārņojošas darbības un izsniedzamas atļaujas A un B kategorijas piesārņojošo darbību veikšanai, atļauja piesārņojošās darbības veikšanai (turpmāk – atļauja) izsniegta pirms 2013. gada 7. janvāra vai kuras iesniegums atļaujas saņemšanai Valsts vides dienestā ir iesniegts pirms minētā datuma, pieņemot, ka tā darbību uzsāks līdz 2014.gada 7.janvārim;
   12. esošā vidējā sadedzināšanas iekārta – vidējā sadedzināšanas iekārta, kura darbību ir uzsākusi pirms 2018. gada 20. decembra vai kurai atļauja vai C kategorijas piesārņojošas darbības apliecinājums izsniegts pirms 2017. gada 19. decembra, ar noteikumu, ka iekārta darbību uzsāks ne vēlāk kā 2018. gada 20. decembrī;
   13. gāzes dzinējs – iekšdedzes dzinējs, kas darbojas saskaņā ar Oto ciklu un kurā kurināmā aizdedzināšanai izmanto dzirksteļaizdedzi vai, ja tas darbojas ar dažādu veidu kurināmo, – kompresijas aizdedzi;
   14. gāzturbīna – jebkura rotācijas iekārta, kurā siltumenerģiju pārvērš mehāniskā darbā un kuras galvenās sastāvdaļas ir kompresors, siltumiekārta, kurā oksidē kurināmo darba šķidruma sakarsēšanai, un turbīna. Gāzturbīna aptver gan atvērtā cikla, gan kombinētā cikla gāzturbīnas, kā arī gāzturbīnas koģenerācijas režīmā, visas – ar papildu kurināšanu vai bez tās;
   15. jaukta kurināmā sadedzināšanas iekārta – sadedzināšanas iekārta, kurā vienlaikus vai pārmaiņus var izmantot vismaz divu veidu kurināmos;
   16. jauna lielā sadedzināšanas iekārta – lielā sadedzināšanas iekārta, kurai atļauja izsniegta pēc 2013. gada 7. janvāra vai kuras iesniegums atļaujas saņemšanai Valsts vides dienestā iesniegts pēc minētā datuma, pieņemot, ka tā darbību uzsāks pēc 2014. gada 7. janvāra;
   17. jauna vidējā sadedzināšanas iekārta – vidējā sadedzināšanas iekārta, kuras darbība ir uzsākta pēc 2018. gada 20. decembra vai kurai atļauja vai C kategorijas piesārņojošās darbības apliecinājums ir izsniegts pēc 2017. gada 19. decembra, ar noteikumu, ka tā darbību uzsāks pēc 2018. gada 20. decembra;
   18. kurināmais – jebkura cieta, šķidra vai gāzveida degoša viela;
   19. lielā sadedzināšanas iekārta – sadedzināšanas iekārta, kuras kopējā nominālā siltuma jauda ir 50 MW un vairāk;
   20. naftas pārstrādes procesa kurināmais – ciets, šķidrs vai gāzveida degošs materiāls, kas radies jēlnaftas destilācijas un konversijas procesos, tostarp naftas pārstrādes deggāze, sintēzes gāze, pārstrādes rūpnīcas eļļas un naftas kokss;
   21. nominālā siltuma jauda – maksimālā siltuma jauda, kuru noteicis sadedzināšanas iekārtas ražotājs un kuru attiecīgā iekārta spēj nodrošināt nepārtrauktas darbības laikā, izmantojot galveno kurināmo, ar ražotāja noteikto lietderības koeficientu;
   22. noteicošais kurināmais – kurināmais, kuram salīdzinājumā ar citiem kurināmajiem, ko izmanto jaukta kurināmā sadedzināšanas iekārtās, kurās atsevišķi vai kopā ar citiem kurināmajiem lieto pašu patēriņam pārstrādātas jēlnaftas destilēšanas un pārstrādes atlikumus, ir visaugstākā emisijas robežvērtība, vai, ja vairākiem kurināmajiem ir tāda pati robežvērtība, kurināmais, kuram salīdzinājumā ar citiem minētajiem kurināmajiem ir visaugstākā siltuma jauda;
   23. putekļi jeb daļiņas – jebkādas formas, struktūras vai blīvuma daļiņas, kuras disperģētas gāzē paraugu ņemšanas vietas apstākļos, kuras var atdalīt, veicot filtrēšanu noteiktos apstākļos pēc tam, kad iegūts analizējamās gāzes reprezentatīvs paraugs, un kuras paliek augšpus no filtra un uz tā pēc žāvēšanas noteiktos apstākļos;
   24. sadedzināšanas iekārta – iekārta, kurā oksidē kurināmo, lai iegūtu enerģiju tālākai izmantošanai;
   25. sēra atdalīšanas pakāpe – noteiktā laikposmā no sadedzināšanas iekārtas atmosfērā neizvadītā sēra daudzuma attiecība pret sēra daudzumu tajā pašā laikposmā sadedzināšanas iekārtā izmantotajā kurināmajā;
   26. slāpekļa oksīdi (NOx) – ir slāpekļa monoksīds un slāpekļa dioksīds, kas izteikti kā slāpekļa dioksīds (NO2);
   27. stabilas ražošanas palaišanas minimālā slodze – pēc iekārtas palaišanas novērojamā minimālā slodze, pie kuras ražojošā sadedzināšanas iekārta darbojas vienmērīgi un stabili, kā arī droši un uzticami piegādā enerģiju tīklam, siltuma akumulatoram vai rūpnīcai;
   28. stabilas ražošanas apturēšanas minimālā slodze – minimālā slodze, pie kuras sadedzināšanas iekārta vairs nespēj droši un uzticami piegādāt enerģiju tīklam, siltuma akumulatoram vai rūpnīcai un tiek uzskatīts, ka tā tiek izslēgta;
   29. validētas emisijas vērtības – mērītās gaisu piesārņojošo vielu emisijas vērtības, kurām veikta kvalitātes kontrole un kuras ir atzītas par ticamām;
   30. vidējā sadedzināšanas iekārta – sadedzināšanas iekārta, kuras kopējā nominālā siltuma jauda ir vienāda ar vai lielāka par 1 un mazāka par 50 MW;
   31. zona – atbilstoši regulējumam par gaisa kvalitāti noteikta teritoriāla vienība, kas noteikta gaisa kvalitātes novērtēšanas un pārvaldības vajadzībām.
3. Noteikumu prasības attiecas uz lielajām un vidējām sadedzināšanas iekārtām neatkarīgi no tajās izmantotā kurināmā veida, izņemot šādas sadedzināšanas iekārtas:
   1. sadedzināšanas iekārtas, kurās sadegšanas produktus tieši izmanto karsēšanai, žāvēšanai vai jebkādai citai priekšmetu vai materiālu apstrādei;
   2. pēcdedzināšanas iekārtas, kas paredzētas izplūdes gāzu attīrīšanai, tās sadedzinot, un kas netiek darbinātas kā neatkarīgas sadedzināšanas iekārtas;
   3. iekārtas krekinga procesa katalizatoru reģenerācijai;
   4. iekārtas sērūdeņraža pārvēršanai sērā;
   5. ķīmiskās rūpniecības reaktori;
   6. koksa krāsnis;
   7. kauperi (domnas krāšņu gaisa sildītāji);
   8. tehniskie agregāti, kas paredzēti sauszemes transportlīdzekļu, kuģu un lidaparātu piedziņai;
   9. gāzturbīnas un gāzes dzinēji uz platformām atklātā jūrā;
   10. atkritumu sadedzināšanas un līdzsadedzināšanas iekārtas, uz kurām attiecas regulējums par prasībām atkritumu sadedzināšanai un atkritumu sadedzināšanas iekārtu darbībai;
   11. sadedzināšanas iekārtas, uz kurām attiecas regulējums par autoceļiem neparedzētās mobilās tehnikas iekšdedzes motoru radīto piesārņojošo vielu emisiju gaisā;
   12. lauku saimniecībās izmantotās sadedzināšanas iekārtas, kuru kopējā nominālā siltuma jauda ir mazāka par vai vienāda ar 5 MW un kurās kā kurināmo izmanto vienīgi nepārstrādātus mājputnu mēslus, kā minēts 2009. gada 21. oktobra Eiropas Parlamenta un Padomes Regulas (EK) Nr. 1069/2009, ar ko nosaka veselības aizsardzības noteikumus attiecībā uz dzīvnieku izcelsmes blakusproduktiem un atvasinātajiem produktiem, kuri nav paredzēti cilvēku patēriņam, un ar ko atceļ Eiropas Parlamenta un Padomes **2002. gada 3. oktobra** Regulu (EK) Nr. 1774/200 29. panta a) punktā;
   13. sadedzināšanas iekārtas, kurās degšanas gāzveida produktus izmanto tiešai apkurei, lai darba vietas apstākļu uzlabošanas nolūkā apsildītu iekštelpas;
   14. krematorijas;
   15. sadedzināšanas iekārtas, kurās sadedzina naftas pārstrādes procesa kurināmo atsevišķi vai kopā ar citu kurināmo, enerģijas ražošanai minerāleļļas un gāzes pārstrādes rūpnīcās;
   16. reģenerācijas katli celulozes ražošanas iekārtās.
4. Šo noteikumu prasības ir attiecināmas arī uz lielajām un vidējām sadedzināšanas iekārtām, kurās līdzsadedzina dzīvnieku izcelsmes blakusproduktus un atvasinātus produktus atbilstoši Eiropas Parlamenta un Padomes **2009. gada 21. oktobra** Regulai **(EK) Nr. 1069/2009, ar ko nosaka veselības aizsardzības noteikumus attiecībā uz dzīvnieku izcelsmes blakusproduktiem un atvasinātajiem produktiem, kuri nav paredzēti cilvēku patēriņam, un ar ko atceļ** Eiropas Parlamenta un Padomes **2002. gada 3. oktobra Regulu (EK) Nr. 1774/2002,** vai atkritumus, ja šo iekārtu galvenā funkcija ir enerģijas iegūšana tālākai izmantošanai.

**2. Iesniegums atļaujas saņemšanai un atļaujas nosacījumi gaisu piesārņojošo vielu emisijai no sadedzināšanas iekārtām**

1. Lai novērtētu sadedzināšanas iekārtas radīto emisiju un nodrošinātu, ka tās radītās emisijas dēļ piesārņojošo vielu koncentrācija nepārsniegs regulējumā par gaisa kvalitāti noteiktos gaisa kvalitātes normatīvus, tai skaitā augšējos piesārņojuma novērtēšanas sliekšņus (piesārņojošām vielām, kurām tādi noteikti), un emisija no sadedzināšanas iekārtas nepārsniegs šajos noteikumos norādītās emisijas robežvērtības, operators normatīvajos aktos par stacionāru piesārņojuma avotu emisijas limita projektu izstrādi noteiktajā kārtībā iesniegumam par A vai B kategorijas atļaujas saņemšanu pievieno emisijas limitu projektu. Emisijas limitu izsaka kā vielas koncentrāciju (mg/m3) un masu, ko atļauts emitēt gaisā noteiktā laika vienībā (g/s, t/gadā).
2. Sadedzināšanas iekārtas, kas saskaņā ar regulējumu par kārtību, kādā piesakāmas A, B un C kategorijas piesārņojošas darbības un izsniedzamas atļaujas A un B kategorijas piesārņojošo darbību veikšanai, atļauja piesārņojošās darbības veikšanai tiek klasificēta kā C kategorijas piesārņojošā darbība (šo noteikumu izpratnē – sadedzināšanas iekārta ar nominālo siltuma jaudu no 1 līdz 5 MW, kas kā kurināmo izmanto biomasu, kūdru vai gāzveida kurināmo), operators veic iekārtas radīto emisiju aprēķinu saskaņā ar regulējumā par vides prasībām mazo katlumāju apsaimniekošanai noteikto.
3. Papildus vispārīgajām prasībām, kas jāiekļauj atļaujas nosacījumos atbilstoši likumā "Par piesārņojumu" noteiktajam, A un B kategorijas piesārņojošās darbības atļaujas nosacījumos iekļauj arī šajos noteikumos noteiktās prasības. Vidējas jaudas sadedzināšanas iekārta, kas tiek klasificētas kā C kategorijas piesārņojošā darbība nodrošina to šajos noteikumos noteikto prasību izpildi, kas uz to ir attiecināmas.
4. Lielās sadedzināšanas iekārtas operatoram izsniegtās atļaujas nosacījumos ietver šādu informāciju un pasākumus, kas saistīti ar iekārtas darbības uzsākšanu (piemēram, iekārtas vai tās daļas darbības ieregulēšana vai testēšana pirms nodošanas ekspluatācijā vai pēc rekonstrukcijas saskaņā ar iekārtas tehniskajā dokumentācijā norādīto) un darbības apturēšanu:
   1. sadedzināšanas iekārtas palaišanas perioda beigu punktu un apturēšanas perioda sākuma punktu, kuru nosaka atbilstoši šo noteikumu 8.1.1. vai 8.1.2. apakšpunktā minētajai kārtībai:
      1. izmantojot slodzes robežvērtības atbilstoši šo noteikumu 5.3. un 5.4. apakšnodaļai;
      2. pamatojoties uz iekārtā veicamajiem diskrētajiem procesiem (vai iekārtas darbības parametru izmaiņām), kas minēti šo noteikumu 5.5. apakš­nodaļā un ir skaidri, viegli uzraugāmi un piemēroti izmantotajai tehnoloģijai;
   2. pasākumus, kas nodrošina, ka palaišanas un apturēšanas periodi tiek iespējami samazināti;
   3. pasākumus, kas nodrošina, ka viss piesārņojuma mazināšanas aprīkojums sāk darboties, tiklīdz tas tehniski iespējams.
5. Operators pēc iespējas saīsina vidējas jaudas sadedzināšanas iekārtu darbības palaišanas un apturēšanas periodus. Gadījumos, kad jau iepriekš darbībā esošas iekārtas izmantošana ir uz kādu laiku apstādināta, operators ierobežo zalvjeida emisijas iekārtas iekurināšanas laikā.
6. Ja mainās kāds no aspektiem, kas attiecas uz iekārtu un var ietekmēt iekārtai piemērojamo emisijas robežvērtību, tostarp izmaiņas saistībā ar uzstādīto aprīkojumu, izmantoto kurināmā veidu, iekārtas nozīmi sistēmā un uzstādīto piesārņojuma samazināšanas aprīkojumu, operators Ministru kabineta noteiktajā termiņā informē Valsts vides dienestu. Valsts vides dienests, ja nepieciešams, pārskata atļaujas nosacījumus (tai skaitā, tos, kas saistīti ar palaišanas un apturēšanas periodiem un mērījumu veikšanu) un C kategorijas piesārņojošās darbības apliecinājumu.
7. Ja paredzēta tādas sadedzināšanas iekārtas būvniecība, kuras elektroenerģijas ražošanas jauda ir 300 MW vai lielāka un kurai atļauja elektroenerģijas ražošanas jaudu palielināšanai vai jaunu ražošanas iekārtu ieviešanai izsniegta pēc 2009. gada 25. jūnija, paredzētās darbības ierosinātājs atbilstoši normatīvajiem aktiem par kārtību, kādā novērtējama paredzētās darbības ietekme uz vidi, sagatavo izvērtējumu par oglekļa dioksīda uztveršanu un uzglabāšanu ģeoloģiskajās struktūrās. Ja tehniskā un ekonomiskā iespējamība uztvert un uzglabāt oglekļa dioksīdu ģeoloģiskajās struktūrās apstiprinās, ierosinātājs paredz piemērotu vietu oglekļa dioksīda uztveršanas iekārtai.
8. Valsts vides dienests šo noteikumu 11. punktā minētās iekārtas operatoram izsniegtajā atļaujā iekļauj nosacījumus par nepieciešamību paredzēt piemērotu vietu oglekļa uztveršanas iekārtai atbilstoši Vides pārraudzības valsts biroja atzinumam par ietekmes uz vidi novērtējuma ziņojumu.
9. Ja paredzētajai darbībai, kas ietver šo noteikumu 11. punktā minētās iekārtas būvniecību, līdz šo noteikumu spēkā stāšanās dienai jau ir veikts ietekmes uz vidi novērtējums un saņemts paredzētās darbības akcepts, iekārtas operators atļaujas iesniegumam pievieno izvērtējumu par oglekļa dioksīda uztveršanu un uzglabāšanu ģeoloģiskās struktūrās atbilstoši normatīvajos aktos par kārtību, kādā novērtējama paredzētās darbības ietekme uz vidi, noteiktajiem kritērijiem, kuri saistīti ar piemērotas oglekļa dioksīda uzglabāšanas vietas pieejamību likuma "Par piesārņojumu" 1. panta pirmās daļas 111. punkta izpratnē, tehnisko un ekonomisko iespējamību transportēt oglekļa dioksīda plūsmu un pielāgot sadedzināšanas iekārtu oglekļa dioksīda uztveršanai. Valsts vides dienests izvērtē kritēriju izpildi un, ja nepieciešams, atļaujā iekļauj nosacījumus attiecībā uz nepieciešamību paredzēt piemērotu vietu oglekļa dioksīda uztveršanas iekārtai.

**3. Emisijas robežvērtības un to noteikšanas kārtība**

1. Visas emisijas robežvērtības aprēķina 273,15 K temperatūrā, ja spiediens pēc korekcijas ir 101,3 kPa, ņemot vērā ūdens tvaiku saturu izplūdes gāzēs, un ja skābekļa saturs izplūdes gāzēs ir standartizēts, kas ir attiecīgi 6 % cietajam kurināmajam, 3 % – sadedzināšanas iekārtām, kurās izmanto šķidro vai gāzveida kurināmo (izņemot gāzturbīnas un gāzes dzinējus), un 15 % – gāzturbīnām un gāzes dzinējiem. Jaunajām lielajām sadedzināšanas iekārtām, kas ir kombinētā cikla gāzturbīnām ar papildu kurināšanu standartizēto skābekļa saturu nosaka, ņemot vērā attiecīgās iekārtas īpašos parametrus.
2. Emisijas robežvērtības jaukta kurināmā sadedzināšanas iekārtām, kurās pārmaiņus izmanto divus vai vairākus kurināmā veidus, nosaka atbilstoši katra izmantotā kurināmā veida emisijas robežvērtībai.
3. Jaukta kurināmā sadedzināšanas iekārtām, kurās vienlaikus izmanto divus vai vairākus kurināmā veidus, emisijas robežvērtību aprēķina šādi:
   1. nosaka atbilstošo emisijas robežvērtību katram kurināmā veidam un piesārņojošai vielai atbilstoši sadedzināšanas iekārtas kopējai nominālajai siltuma jaudai;
   2. reizina katra kurināmā veida atbilstošo emisijas robežvērtību ar šī kurināmā siltuma jaudu un katru reizinājumu dala ar visu kurināmā veidu nominālo siltuma jaudu summu;
   3. summē iegūtos dalījumus.

**3.1. Emisijas robežvērtības lielajām sadedzināšanas iekārtām un to noteikšanas kārtība**

1. Emisijas robežvērtības lielajām sadedzināšanas iekārtām norādītas šo noteikumu 1., 2. un 3. pielikumā. Tās nepiemēro dīzeļdzinējiem. Minētajos pielikumos noteiktās emisijas robežvērtības piemēro gadījumā, ja atbilstoši likumam "Par piesārņojumu" iekārta tiek atbrīvota no secinājumos par labākajiem pieejamajiem tehniskajiem paņēmieniem noteikto emisijas robežvērtību piemērošanas un Valsts vides dienests ir akceptējis to, ka secinājumos par labākajiem pieejamiem paņēmieniem noteikto robežvērtību ievērošana operatoram rada nesamērīgi lielas izmaksas salīdzinājumā ar videi un cilvēku veselībai sniegto labumu.
2. Esošās lielās sadedzināšanas iekārtas piemēro:
   1. šo noteikumu 1. pielikumā norādītās emisijas robežvērtības – līdz 2016.gada 1.janvārim;
   2. šo noteikumu 2. pielikumā norādītās emisijas robežvērtības – pēc 2016.gada 1.janvāra.
3. Jaunās lielās sadedzināšanas iekārtas piemēro šo noteikumu 3.pielikumā norādītās emisijas robežvērtības.
4. Divu vai vairāku atsevišķu vidējo sadedzināšanas iekārtu apvienojumu uzskata par vienu lielo sadedzināšanas iekārtu:
   1. ja divu vai vairāku atsevišķu vidējo sadedzināšanas iekārtu izplūdes gāzes aizvada caur vienu kopīgu dūmeni;
   2. ja atbilstoši Valsts vides dienesta vērtējumam divas vai vairākas atsevišķas vidējās sadedzināšanas iekārtas, kuras pirmo reizi saņēmušas atļauju vai par kurām Valsts vides dienestā iesniegts iesniegums atļaujas saņemšanai 1987. gada 1. jūlijā vai pēc minētā datuma, ir uzstādītas tā, ka tehnisko un ekonomisko faktoru dēļ to izplūdes gāzes var aizvadīt caur vienu kopīgu dūmeni.
5. Aprēķinot kopējo nominālo siltuma jaudu lielajai sadedzināšanas iekārtai, kura sastāv no vairākām apvienotām vidējām sadedzināšanas iekārtām, kā minēts šo noteikumu 20. punktā, saskaita visu apvienoto sadedzināšanas iekārtu jaudu, neņemot vērā atsevišķas sadedzināšanas iekārtas, kuru nominālā siltuma jauda ir mazāka par 15 MW.
6. Emisijas robežvērtības un minimālās sēra atdalīšanas pakāpes piemēro katram lielās sadedzināšanas iekārtas dūmenim atsevišķi, un tās nosaka, ņemot vērā visas iekārtas kopējo nominālo siltuma jaudu.
7. Šo noteikumu 2. pielikuma III nodaļā minētās emisijas robežvērtības var attiecināt uz esošās lielās sadedzināšanas iekārtas daļu, kas izvada izplūdes gāzes pa vienu vai vairākiem atsevišķiem dūmvadiem kopējā dūmenī un kuru gada laikā ekspluatē ne ilgāk par 1500 darbības stundām (piecu gadu perioda vidējais rādītājs). Šādā gadījumā emisijas robežvērtības nosaka, ņemot vērā visas sadedzināšanas iekārtas kopējo nominālo siltuma jaudu, un katra dūmvada emisiju uzrauga atsevišķi.
8. Ja lielās sadedzināšanas iekārtas nominālo siltuma jaudu palielina, jaunajai iekārtas daļai piemēro šo noteikumu 3. pielikumā norādītās emisijas robežvērtības un tās nosaka attiecībā pret iekārtas kopējo nominālo siltuma jaudu.
9. Ja lielā sadedzināšanas iekārta tiek pārveidota tā, ka tas var ietekmēt vidi, un izmaiņas skar iekārtas daļu, kuras nominālā siltuma jauda ir 50 MW vai lielāka, šo noteikumu 3. pielikumā noteiktās emisijas robežvērtības piemēro tai iekārtas daļai, kurā notikušas izmaiņas, un tās nosaka attiecībā pret iekārtas kopējo nominālo siltuma jaudu.
10. Esošajām lielajām jaukta kurināmā sadedzināšanas iekārtām, kurās pašu patēriņam izmanto destilācijas vai konversijas atlikumus no jēlnaftas pārstrādes vienlaikus ar citu kurināmo, emisijas robežvērtību nosaka šādi:
    1. ja noteicošā kurināmā nominālā siltuma jauda ir vismaz 50 % no visu izmantoto kurināmā veidu kopējās nominālās siltuma jaudas, piemēro šo noteikumu 2. pielikumā noteicošajam kurināmajam paredzētās emisijas robežvērtības;
    2. ja noteicošā kurināmā nominālā siltuma jauda nepārsniedz 50 % no visu izmantoto kurināmā veidu kopējās nominālās siltuma jaudas, emisijas robežvērtība ir proporcionāla katra atsevišķā kurināmā veida nominālās siltuma jaudas attiecībai pret visu kurināmo veidu nominālās siltuma jaudas summu.
11. Ja atbilstoši šo noteikumu 26.2. apakšpunktam esošajā lielajā jaukta kurināmā sadedzināšanas iekārtā noteicošā kurināmā nominālā siltuma jauda nepārsniedz 50 % no visu izmantoto kurināmā veidu kopējās nominālās siltuma jaudas, emisijas robežvērtību aprēķina šādi:
    1. nosaka atbilstošo emisijas robežvērtību saskaņā ar šo noteikumu 2. pielikumu katram kurināmā veidam un piesārņojošai vielai atbilstoši sadedzināšanas iekārtas nominālajai siltuma jaudai;
    2. nosaka noteicošā kurināmā emisijas robežvērtību. Šo vērtību iegūst, reizinot šo noteikumu 27.1.apakšpumkā minēto emisijas robežvērtību ar koeficientu divi un no reizinājuma atņemot tā kurināmā emisijas robežvērtību, kuram šī vērtība ir vismazākā;
    3. reizina noteicošā kurināmā emisijas robežvērtību ar noteicošā kurināmā nominālo siltuma jaudu, bet pārējo kurināmā veidu emisijas robežvērtības reizina ar to nominālajām siltuma jaudām. Katru reizinājumu dala ar visu kurināmā veidu nominālo siltuma jaudu summu;
    4. summē dalījumus, kas iegūti atbilstoši šo noteikumu 27.3.apakšpunktā noteiktajam.
12. Esošajām lielajām jaukta kurināmā sadedzināšanas iekārtām (izņemot gāzturbīnas un gāzes dzinējus), kas izvietotas konkrētā naftas pārstrādes rūpnīcas teritorijā šo noteikumu 26.2. apakšpunkta izpildei var piemērot arī sēra dioksīda (turpmāk – SO2) emisijas robežvērtību (neatkarīgi no izmantoto kurināmā veidu kombinācijas) – 600 mg/m3.

**3.2. Emisijas robežvērtības vidējām sadedzināšanas iekārtām un to noteikšanas kārtība**

1. Emisijas robežvērtības vidējām sadedzināšanas iekārtām noteiktas šo noteikumu 6., 7. un 8. pielikumā.
2. Esošās vidējās sadedzināšanas iekārtas, kuru nominālā siltuma jauda ir vienāda ar vai lielāka par 5 un mazāka par 50 MW ievēro:
   1. šo noteikumu 5. pielikumā norādītās emisijas robežvērtības – līdz 2024. gada 31. decembrim;
   2. šo noteikumu 6. pielikuma I un II daļā norādītās emisijas robežvērtības – sākot no 2025. gada 1. janvāra.
3. Esošās vidējās sadedzināšanas iekārtas, kuru nominālā siltuma jauda ir vienāda ar vai lielāka par 1 un mazāka par 5 MW ievēro:
   1. šo noteikumu 5. pielikumā norādītās emisijas robežvērtības – līdz 2029. gada 31. decembrim;
   2. šo noteikumu 6. pielikuma III daļā norādītās emisijas robežvērtības – sākot no 2030. gada 1. janvāra.
4. Esošās sadedzināšanas iekārtas operators, kas veic biomasu izmantojošas sadedzināšanas iekārtas iegādi un uzstādīšanu vai esošās iekārtas pārbūvi, izmantojot Eiropas Savienības fondu finansējumu, nodrošina tādu sadedzināšanas iekārtu iegādi un uzstādīšanu, kas nodrošina šo noteikumu 6. pielikumā noteikto emisijas robežvērtību izpildi. Prasība nav attiecināma uz sadedzināšanas iekārtu operatoriem, kas iepirkumu procedūru par sadedzināšanas iekārtu būvniecību, iegādi un uzstādīšanu, izmantojot Eiropas Savienības fondu finansējumu, ir uzsākuši vai arī noslēguši pirms šo noteikumu spēkā stāšanās dienas.
5. Sākot ar 2018. gada 20. decembri jaunās vidējās sadedzināšanas iekārtas piemēro un atļaujas nosacījumos nosaka šo noteikumu 7. pielikumā norādītās emisijas robežvērtības.
6. Divu vai vairāku atsevišķu vidējo sadedzināšanas iekārtu apvienojumu uzskata par vienu vidējo sadedzināšanas iekārtu un, lai aprēķinātu iekārtas kopējo nominālo siltuma jaudu, minēto iekārtu nominālās siltuma jaudas saskaita:
   1. ja divu vai vairāku atsevišķu vidējo sadedzināšanas iekārtu izplūdes gāzes aizvada caur vienu kopīgu dūmeni;
   2. ja atbilstoši Valsts vides dienesta vērtējumam divas vai vairākas atsevišķas vidējās sadedzināšanas iekārtas izplūdes gāzes tehnisko un ekonomisko faktoru dēļ var aizvadīt caur vienu kopīgu dūmeni.
7. Emisijas robežvērtības nepiemēro vidējām sadedzināšanas iekārtām, kuras ir daļa no lielās sadedzināšanas iekārtas atbilstoši šo noteikumu 20. punktā noteiktajam, kā arī uz iekārtām, kurām atbilstoši likumā "Par piesārņojumu" noteiktajam jānodrošina secinājumos par labākajiem pieejamajiem tehniskajiem paņēmieniem noteiktās emisijas robežvērtības.
8. Šajā nodaļā minētās emisijas robežvērtības piemēro arī vairāku apvienotu vidējo sadedzināšanas iekārtu kombinācijai, kas noteikta atbilstoši šo noteikumu 34. punktam, un kuras kopējā nominālā siltuma jauda ir vienāda ar vai lielāka par 50 MW, ja vien šāda kombinācija nav uzskatāma par lielo sadedzināšanas iekārtu atbilstoši šo noteikumu 20. un 21. punktam.

**4. Izņēmumi attiecībā uz emisijas robežvērtību piemērošanu**

1. Sadedzināšanas iekārtā, kurā saskaņā ar atļaujas nosacījumiem vai C kategorijas apliecinājumā noteikto paredzēts izmantot kurināmo ar zemu sēra saturu, operators var izmantot kurināmo ar augstāku sēra saturu un piemērot atkāpi no šajos noteikumos noteikto SO2 emisijas robežvērtību un atļaujā noteikto SO2 emisijas limitu piemērošanas, ja operatoram iepriekš neparedzamu iemeslu dēļ ir pārtraukta atļaujā vai C kategorijas apliecinājumā noteiktā kurināmā ar zemu sēra saturu piegāde. Šādu atkāpi drīkst piemērot ne ilgāk kā sešus mēnešus, skaitot no minēto apstākļu iestāšanās dienas.
2. Operators nekavējoties informē Valsts vides dienestu par šo noteikumu 37. punktā minēto apstākļu iestāšanos un iesniedz Valsts vides dienestā dokumentus, kas pierāda atbilstošā kurināmā deficīta faktu. Valsts vides dienests 30 darbdienu laikā izvērtē operatora iesniegtos dokumentus un paziņo operatoram, vai šo noteikumu 37. punktā minētā atkāpe ir piemērota pamatoti.
3. Operators var izmantot cita veida kurināmo un pieļaut šajos noteikumos norādīto emisijas robežvērtību un atļaujā noteikto emisijas limitu pārsniegšanu, ja iepriekš neparedzamu iemeslu dēļ notikusi avārija gāzveida kurināmā piegādātāja vai operatora iekārtā un tās dēļ operators nevar nodrošināt ar gāzveida kurināmo sadedzināšanas iekārtu, kurā saskaņā ar atļaujas nosacījumiem vai C kategorijas apliecinājumā noteikto drīkst izmantot tikai gāzveida kurināmo un kurā, izmantojot cita veida kurināmo, emisijas robežvērtības un atļaujā noteiktā emisijas limita ievērošanai būtu nepieciešams uzstādīt izplūdes gāzu attīrīšanas iekārtas. Šādu atkāpi var piemērot uz laiku līdz 10 dienām, skaitot no minēto apstākļu iestāšanās dienas. Atkāpe var tikt piemērota ilgāku laiku, ja, ņemot vērā ietekmi uz sabiedrības veselību vai operatora saimnieciskās darbības veidu, nepieciešams nodrošināt nepārtrauktu enerģijas padevi.
4. Operators nekavējoties informē Valsts vides dienestu par šo noteikumu 39.punktā minēto apstākļu iestāšanos un iesniedz Valsts vides dienestā dokumentus, kas pierāda gāzveida kurināmā piegādes pārtraukšanu iepriekš neparedzamu iemeslu dēļ. Valsts vides dienests 15 darbdienu laikā izvērtē operatora iesniegto informāciju un dokumentus un paziņo operatoram, vai šo noteikumu 39. punktā minētā atkāpe ir piemērota pamatoti.

**4.1. Lielajām sadedzināšanas iekārtām noteiktie izņēmumi**

1. Esošās lielās sadedzināšanas iekārtas operators līdz 2016. gada 1. janvārim šo noteikumu 1. pielikumā norādīto SO2 emisijas robežvērtību vietā var piemērot minimālās sēra atdalīšanas pakāpes, kas norādītas šo noteikumu 5. pielikumā, ja iekārta tajā sadedzinātā cietā kurināmā īpatnību dēļ tehniski nevar nodrošināt atbilstību minētajām robežvērtībām. Šo noteikumu 4. pielikumā norādītās sēra atdalīšanas pakāpes piemēro kā maksimālās mēneša vidējās vērtības.
2. Operators, kas atbilstoši šo noteikumu 43. punktam SO2 emisijas robežvērtību vietā piemēro minimālās sēra atdalīšanas pakāpes, regulāri uzrauga sēra saturu sadedzināšanas iekārtā sadedzināmajā kurināmajā un reizi gadā iesniedz Valsts vides dienestā informāciju par sēra saturu izmantotajā cietajā kurināmajā un informāciju par vidēji katrā mēnesī sasniegto sēra atdalīšanas pakāpi.
3. Esošās lielās sadedzināšanas iekārtas laikposmā no 2016. gada 1. janvāra līdz 2023. gada 31. decembrim var tikt atbrīvotas no šo noteikumu 2. pielikumā norādīto emisijas robežvērtību piemērošanas, ja ir ievēroti šādi nosacījumi:
   1. sadedzināšanas iekārtai iepriekš nav piešķirta atkāpe no emisijas robežvērtību piemērošanas, jo iekārtas operators līdz 2004. gada 30. jūnijam iesniegumā atļaujas saņemšanai Valsts vides dienestam ir norādījis, ka sadedzināšanas iekārta, kas nodota ekspluatācijā līdz 1987. gada 1. jūlijam, tiks darbināta ne vairāk kā 20 000 darbības stundas laikposmā no 2008. gada 1. janvāra līdz 2015. gada 31. decembrim;
   2. sadedzināšanas iekārta laikposmā no 2016. gada 1. janvāra līdz 2023. gada 31. decembrim tiks darbināta ne vairāk kā 17 500 darbības stundas;
   3. operators līdz 2014. gada 1. janvārim iesniedz Valsts vides dienestā iesniegumu atļaujas saņemšanai, kurā norādīts iekārtas darbības stundu skaits šo noteikumu 39.2. apakšpunktā paredzētajā laikposmā. Valsts vides dienests atļaujā paredz attiecīgo iekārtas darbības laiku;
   4. operators katru gadu pārskatā par gaisa aizsardzību, kas jāiesniedz atbilstoši regulējumam par vides aizsardzības oficiālās statistikas pārskatu veidlapām, sniedz informāciju par sadedzināšanas iekārtas darbināšanas laiku iepriekšējā gadā;
   5. līdz 2023. gada 31. decembrim sadedzināšanas iekārtai piemēro šo noteikumu 1. pielikumā norādītās SO2, slāpekļa oksīdu (turpmāk – NOx) un putekļu jeb daļiņu emisiju robežvērtības un – attiecīgajā gadījumā – šo noteikumu 4. pielikumā minētās minimālās sēra atdalīšanas pakāpes.
4. Ja esošajai lielajai sadedzināšanas iekārtai ar kopējo nominālo siltuma jaudu virs 500 MW, kurai pirmā atļauja piešķirta pēc 1987. gada 1. jūlija un kurā izmanto cieto kurināmo, tiek piešķirta šo noteikumu 44. punktā minētā atkāpe, tad laikposmā no 2016. gada 1. janvāra līdz 2023. gada 31. decembrim tai piemēro šo noteikumu 1. pielikumā norādītās SO2 un putekļu jeb daļiņu emisiju robežvērtības un šo noteikumu 2. pielikumā norādītās NOx emisiju robežvērtības. Ja operators atbilstoši šo noteikumu 43. punktam SO2 emisijas robežvērtību vietā piemēro minimālās sēra atdalīšanas pakāpes, tad laikposmā no 2016. gada 1. janvāra līdz 2023. gada 31. decembrim iekārtai piemēro šo noteikumu 4. pielikumā minētās minimālās sēra atdalīšanas pakāpes.
5. Esošo lielo sadedzināšanas iekārtu, kuras kopējā nominālā siltuma jauda nepārsniedz 200 MW, līdz 2022. gada 31. decembrim var atbrīvot no šo noteikumu 2. pielikumā norādīto emisijas robežvērtību piemērošanas, ja ir ievēroti šādi nosacījumi:
   1. iekārta ir sākusi darbu pirms 2003. gada 27. novembra un ir saņēmusi pirmo atļauju vai par šo iekārtu Valsts vides dienestā ir iesniegts iesniegums atļaujas saņemšanai līdz 2002. gada 27. novembrim;
   2. operators līdz 2015. gada 1. janvārim ir iesniedzis Valsts vides dienestā dokumentus, kas pamato, ka vismaz 50 % no iekārtas saražotā derīgā siltuma vidēji piecu gadu laikā tiks piegādāts centralizētās siltumapgādes tīklam tvaika vai karsta ūdens veidā;
   3. līdz 2022. gada 31. decembrim sadedzināšanas iekārtai piemēro šo noteikumu 1. pielikumā norādītās SO2, NOx un putekļu jeb daļiņu emisijas robežvērtības un – attiecīgajā gadījumā – šo noteikumu 4. pielikumā minētās minimālās sēra atdalīšanas pakāpes.
6. Šajos noteikumos norādītās emisijas robežvērtības pieļaujams pārsniegt iekārtas palaišanas un apturēšanas periodā, kuru operators nosaka atbilstoši šo noteikumu 5. nodaļā minētajām prasībām. Šādā gadījumā operators iesniegumā atļaujas saņemšanai iekļauj šo noteikumu 8. punktā minēto informāciju un pasākumus.
7. Šo noteikumu 1., 2. un 3. pielikumā norādītās emisijas robežvērtības neattiecas uz gāzturbīnām un gāzes dzinējiem, kas paredzēti darbināšanai ārkārtas situācijās un darbojas mazāk par 500 darbības stundām gadā. Šādu iekārtu operatori reizi gadā informē Valsts vides dienestu par iekārtas darbināšanas ilgumu kalendāra gada laikā.

**4.2. Vidējām sadedzināšanas iekārtām noteiktie izņēmumi**

1. Esošo vidējo sadedzināšanas iekārtu, kura vidēji piecu gadu laikā darbojas ne vairāk kā 500 darbības stundas gadā var atbrīvot no šo noteikumu 6. pielikumā norādīto emisijas robežvērtību piemērošanas. Atbrīvojuma gadījumā iekārtai, kurā dedzina cieto kurināmo, piemēro putekļu emisijas robežvērtību, kas ir 200 mg/Nm3. Operators katru gadu pārskatā par gaisa aizsardzību, kas jāiesniedz atbilstoši regulējumam par vides aizsardzības oficiālās statistikas pārskatu veidlapām, sniedz informāciju par sadedzināšanas iekārtas darbināšanas laiku iepriekšējā gadā.
2. Esošo vidējo sadedzināšanas iekārtu, kuras vidēji piecu gadu laikā darbojas ne vairāk kā 1000 darbības stundas gadā un kuru izmanto siltuma ražošanai ārkārtīgi aukstā laikā (diennaktis, kad gaisa temperatūra noslīd zem vidējās konkrētā mēneša ilggadīgās gaisa temperatūras), var atbrīvot no šo noteikumu 6. pielikumā norādīto emisijas robežvērtību piemērošanas. Atbrīvojuma gadījumā iekārtai, kurā dedzina cieto kurināmo, piemēro putekļu emisijas robežvērtību, kas ir 200 mg/Nm3. Šo atkāpi var izmantot tikai iekārtas, kas atrodas zonās vai zonu teritorijās, kur nav novērojami regulējumā par gaisa kvalitāti noteiktie augšējā piesārņojuma novērtēšanas sliekšņa pārsniegumi. Operators katru gadu pārskatā par gaisa aizsardzību, kas jāiesniedz atbilstoši regulējumam par vides aizsardzības oficiālās statistikas pārskatu veidlapām, sniedz informāciju par sadedzināšanas iekārtas darbināšanas laiku iepriekšējā gadā.
3. Jauno vidējo sadedzināšanas iekārtu, kura vidēji trīs gadu laikā darbojas ne vairāk kā 500 darbības stundas gadā, var atbrīvot no šo noteikumu 6. pielikumā noteikto emisijas robežvērtību piemērošanas. Atbrīvojuma gadījumā iekārtai, kurā dedzina cieto kurināmo, piemēro putekļu emisijas robežvērtību, kas ir 100 mg/Nm3. Operators katru gadu pārskatā par gaisa aizsardzību, kas jāiesniedz atbilstoši regulējumam par vides aizsardzības oficiālās statistikas pārskatu veidlapām, sniedz informāciju par sadedzināšanas iekārtas darbināšanas laiku iepriekšējā gadā.
4. Esošo vidējo sadedzināšanas iekārtu, kuras nominālā ievadītā siltuma jauda ir lielāka par 5 MW un kura vismaz 50 % no iekārtas saražotā derīgā siltuma vidēji piecu gadu laikā, piegādās centralizētās siltumapgādes tīklam tvaika vai karstā ūdens veidā, līdz 2030. gada 1. janvārim var atbrīvot no pienākuma ievērot šo noteikumu 6. pielikumā noteiktās emisijas robežvērtības. Šāda atbrīvojuma gadījumā emisijas robežvērtības nedrīkst pārsniegt 1100 mg/Nm3 attiecībā uz SO2 un 150 mg/Nm3 attiecībā uz putekļiem. Šo atkāpi var izmantot tikai tās iekārtas, kas atrodas zonās vai zonu teritorijās, kur nav konstatēti regulējumā par gaisa kvalitāti noteikto augšējā piesārņojuma novērtēšanas sliekšņa pārsniegumi.
5. Esošo un jauno vidējo sadedzināšanas iekārtu, kurā galvenais kurināmais ir cietā biomasa un kura atrodas zonā vai zonas teritorijā, kur saskaņā ar regulējumā par gaisa kvalitāti paredzētajiem novērtējumiem ir nodrošināta atbilstība šajos noteikumos noteiktajiem augšējiem piesārņojuma novērtēšanas sliekšņiem līdz 2030. gada 1. janvārim var atbrīvot no pienākuma ievērot šo noteikumu 6. un 7. pielikumā noteiktās putekļu emisijas robežvērtības. Atbrīvojuma gadījumā putekļu emisijas robežvērtība nepārsniedz 150 mg/Nm3.
6. Lemjot par šo noteikumu 51. un 52. punktā minēto atkāpju piemērošanu, Valsts vides dienests jebkurā gadījumā nodrošina, ka netiek radīts ievērojams piesārņojums un ka kopumā tiek sasniegts augsts vides aizsardzības līmenis.
7. Esošās vidējas jaudas sadedzināšanas iekārtas, kuru nominālā siltuma jauda ir lielāka par 5 MW un kuras izmanto, lai darbinātu gāzes kompresoru stacijas, kas nepieciešamas, lai nodrošinātu valsts gāzes pārvades sistēmas drošību un drošumu līdz 2030. gada 1. janvārim var atbrīvot no prasības nodrošināt atbilstību NOx emisijas robežvērtībām, kuras noteiktas šo noteikumu 6. pielikuma II daļā.

**5.Lielo sadedzināšanas iekārtu palaišanas un apturēšanas perioda noteikšanas kārtība**

**5.1.Vispārīgie noteikumi palaišanas un apturēšanas periodu noteikšanai**

1. Lai noteiktu palaišanas perioda beigas un apturēšanas perioda sākumu, piemēro šādus nosacījumus:
   1. kritēriji vai parametri, ko izmanto, lai noteiktu palaišanas un apturēšanas periodus, ir pārredzami un ārēji pārbaudāmi;
   2. palaišanas un apturēšanas periodus nosaka apstākļos, kas nodrošina stabilu ražošanas procesu, ievērojot drošības un cilvēka veselības aizsardzības prasības;
   3. palaišanas un apturēšanas periodos neietver periodus, kuros sadedzināšanas iekārta pēc palaišanas darbojas stabili un droši ar kurināmā padevi, bet nenodrošina siltuma, elektrības vai mehāniskās enerģijas padevi vai piegādi.

**5.2. Palaišanas un apturēšanas periodu noteikšana sadedzināšanas iekārtām, kas sastāv no divām vai vairākām vienībām**

1. Lai atbilstoši šo noteikumu 7. nodaļai aprēķinātu validētās vidējās emisijas vērtības sadedzināšanas iekārtām, kas sastāv no divām vai vairākām vienībām, nosaka palaišanas un apturēšanas periodus. Šajā gadījumā, veicot validēto vidējo emisijas vērtību aprēķinu, neņem vērā:
   1. vērtības, kas mērītas pirmās vienības palaišanas periodā un pēdējās vienības apturēšanas periodā;
   2. vērtības, kas noteiktas atsevišķām vienībām citu palaišanas un apturēšanas periodu laikā, ja tās tiek mērītas, vai gadījumā, ja mērījumus veikt ir tehniski vai ekonomiski neiespējami, – aprēķinātas atsevišķi katrai attiecīgajai vienībai.
2. Nosakot darbības stundu skaitu sadedzināšanas iekārtai, kas sastāv no divām vai vairākām vienībām, ievēro, ka palaišanas un apturēšanas periods, kuru darbības stundu aprēķinos neņem vērā, sastāv tikai no sadedzināšanas iekārtas pirmās vienības palaišanas perioda un sadedzināšanas iekārtas pēdējās vienības apturēšanas perioda.
3. Ja atbilstoši šo noteikumu 23. punktam emisijas robežvērtības piemēro daļai no esošās sadedzināšanas iekārtas, kas izvada atgāzes pa vienu vai vairākiem atsevišķiem dūmvadiem kopējā skurstenī, palaišanas un apturēšanas periodus var noteikt atsevišķi katrai šādai sadedzināšanas iekārtas daļai. Šādā gadījumā palaišanas un apturēšanas periodi iekārtas daļai ietver pirmās sadedzināšanas vienības palaišanas periodu, palaižot attiecīgo iekārtas daļu, un apturēšanas periodu pēdējā sadedzināšanas vienībā, apturot attiecīgo iekārtas daļu.

**5.3. Palaišanas un apturēšanas periodu noteikšana, izmantojot slodzes robežvērtības, sadedzināšanas iekārtām, kas ražo elektrību vai piegādā enerģiju mehāniskajai piedziņai**

1. Nosakot palaišanas perioda beigu punktu un apturēšanas perioda sākuma punktu saskaņā ar šo noteikumu 5.3., 5.4. un 5.5. apakšnodaļu, ņem vērā:
   1. faktu, ka stabilas ražošanas apturēšanas minimālā slodze var būt zemāka nekā stabilas ražošanas palaišanas minimālā slodze, jo sadedzināšanas iekārta varētu darboties stabili pie zemākas slodzes, kad tā ir sasniegusi pietiekamu temperatūru pēc darbības perioda;
   2. sadedzināšanas iekārtu un to vienību tehniskos un darbības parametrus, kā arī uzstādītā piesārņojuma samazināšanas aprīkojuma tehniskās prasības.
2. Sadedzināšanas iekārtām, kas ražo elektrību vai piegādā enerģiju mehāniskajai piedziņai, palaišanas periods beidzas brīdī, kad iekārta sasniedz stabilas ražošanas palaišanas minimālo slodzi.
3. Apturēšanas periods sākas brīdī, kad sāk beigties kurināmā padeve pēc stabilas ražošanas apturēšanas minimālās slodzes sasniegšanas, pie kuras saražotā elektroenerģija vairs nav pieejama tīklā vai radītā mehāniskā enerģija nav vairs derīga mehāniskai slodzei.
4. Slodzes robežvērtības, kuras izmanto, lai noteiktu elektroenerģijas ražošanas sadedzināšanas iekārtu palaišanas perioda beigas un apturēšanas perioda sākumu, un kuras saskaņā ar šo noteikumu 8. punktu ietver piesārņojošās darbības atļaujas nosacījumos, izsaka ar sadedzināšanas iekārtas elektroenerģijas ražošanas nominālās jaudas fiksētu procentu.
5. Slodzes robežvērtības, kuras izmanto, lai noteiktu palaišanas perioda beigas un apturēšanas perioda sākumu sadedzināšanas iekārtām, kas piegādā enerģiju mehāniskajai piedziņai un kuras saskaņā ar šo noteikumu 8. punktu ietver piesārņojošās darbības atļaujas nosacījumos, izsaka ar sadedzināšanas iekārtas mehāniskās enerģijas ražošanas nominālās jaudas fiksētu procentu.

**5.4. Palaišanas un apturēšanas periodu noteikšana, izmantojot slodzes robežvērtības, sadedzināšanas iekārtām, kas ražo siltumu un sadedzināšanas iekārtām, kas ražo siltumu un elektroenerģiju**

1. Sadedzināšanas iekārtām, kas ražo siltumu, palaišanas periods beidzas brīdī, kad iekārta sasniedz stabilas ražošanas palaišanas minimālo slodzi un siltumu var droši un uzticami piegādāt sadales tīklā, siltuma akumulatoram vai tieši piegādāt ražošanas procesiem.
2. Apturēšanas periods sākas brīdī, kad ir sasniegts stabilas ražošanas izslēgšanas minimālās slodzes punkts un siltumu vairs nevar droši un uzticami piegādāt tīklā vai tieši piegādāt ražošanas procesiem.
3. Slodzes robežvērtības, kuras izmanto, lai noteiktu siltuma ražošanas sadedzināšanas iekārtu palaišanas perioda beigas un apturēšanas perioda sākumu, un kuras saskaņā ar šo noteikumu 8. punktu ietver piesārņojošās darbības atļaujas nosacījumos, izsaka ar sadedzināšanas iekārtas siltuma ražošanas nominālās jaudas fiksētu procentu.
4. Periodus, kuru laikā siltuma ražošanas iekārtas silda akumulatoru vai rezervuāru, neeksportējot siltumu, uzskata par darba laiku, nevis par iekārtas palaišanas vai apturēšanas periodiem.
5. Sadedzināšanas iekārtām, kas ražo siltumu un elektroenerģiju, palaišanas un apturēšanas periodus nosaka saskaņā ar šo noteikumu 5.3. un 5.4. apakšnodaļu, ņemot vērā gan saražoto elektroenerģijas, gan siltuma daudzumu.

**5.5. Palaišanas un apturēšanas periodu noteikšana, izmantojot darbības parametrus vai diskrētos procesus**

1. Lai noteiktu stabilas ražošanas minimālo palaišanas slodzi un minimālo apturēšanas slodzi, nosaka vismaz trīs dažādus kritērijus. Palaišanas perioda beigas un apturēšanas perioda sākums ir sasniegts, ja sasniegti vismaz divi no šo noteikumu 70. punktā minētajiem kritērijiem vai līdzvērtīgiem procesiem, kas atbilst iekārtas tehniskajiem parametriem.
2. Stabilas ražošanas minimālās palaišanas slodzes un minimālās apturēšanas slodzes noteikšanai izmanto šādus kritērijus:
   1. diskrētie procesi, kas saistīti ar stabilas ražošanas palaišanas minimālo slodzi:
      1. cietā kurināmā katliem – pilnīga pāreja no stabilas darbības palīgdegļu vai papildu degļu izmantošanas uz darbību tikai ar pamatkurināmo;
      2. šķidrā kurināmā katliem – galvenā kurināmā padeves sūkņa ieslēgšana un degļa degvieleļļas spiediena stabilizēšanās, kuram kā rādītāju var izmantot kurināmā plūsmas ātrumu;
      3. gāzturbīnām – punkts, kur degšanas režīms pārslēdzas uz vienmērīgas sadegšanas režīmu, izmantojot iepriekš sagatavotu kurināmā maisījumu jeb tukšgaitas režīmu;
   2. darbības parametri:
      1. skābekļa saturs dūmgāzēs;
      2. dūmgāzu temperatūra;
      3. tvaika spiediens;
      4. siltuma ražošanas iekārtām – entalpija un siltuma pārneses šķidruma ātrums;
      5. ar šķidro kurināmo un gāzi darbināmām iekārtām – kurināmā plūsmas ātrums, norādīts procentos no kurināmā plūsmas nominālās jaudas;
      6. tvaika katlu iekārtām – tvaika temperatūra pie katla izejas.

**6. Sadedzināšanas iekārtu darbības kontrole un monitorings**

1. Izplūdes gāzes (tai skaitā attīrītās) no sadedzināšanas iekārtas izvada caur dūmeni, kurš speciāli aprīkots emisijas mērīšanai un kontrolei un kura projektētais augstums nodrošina, ka sadedzināšanas iekārta ekspluatācijas laikā nepārsniedz šajos noteikumos noteiktās emisiju robežvērtības, kā arī gaisa kvalitātes normatīvus (tai skaitā augšējos piesārņojuma novērtēšanas sliekšņus piesārņojošām vielām, kurām tādi noteikti) atbilstoši regulējumā par gaisa kvalitāti noteiktajam.
2. Operators mērījumiem izmanto tādas ierīces, kas nodrošina nepieciešamo sadedzināšanas procesa parametru, apstākļu un koncentrāciju noteikšanu.
3. Paraugus ņem un testē testēšanas laboratorijas, kuras ir akreditētas atbilstoši standartam LVS EN ISO/IEC 17025:2005 ''Testēšanas un kalibrēšanas laboratoriju kompetences vispārīgās prasības" un LVS CEN/TS 15675:2008 "Gaisa kvalitāte. Stacionāro avotu izmešu mērījumi. EN ISO/IEC 17025:2005 pielietojums periodiskiem mērījumiem".
4. Operators nodrošina, ka piesārņojošo vielu paraugu ņemšanu un analīzi un procesa parametru mērījumus, kā arī šo noteikumu 94. un 95. punktā minētās alternatīvās procedūras veic, izmantojot jaunākās metodes, ko konkrētajā jomā pieņēmusi Eiropas standartizācijas organizācija. Ja nav pieejami Eiropas standarti, tad izmanto nacionālos standartus, ko ir pieņēmusi Latvijas standartizācijas iestāde vai standartus, ko pieņēmusi starptautiska standartizācijas iestāde un kas nodrošina, ka iegūtie dati ir ticami, reprezentatīvi un salīdzināmi.
5. Operators nodrošina, ka mērījumu veikšanas brīdī iekārta darbojas stabilos apstākļos ar reprezentatīvu vienmērīgu slodzi. Mērījumos neņem vērā iekārtas palaišanas un apturēšanas periodus.
6. Sadedzināšanas iekārtām, kurās izmanto vairāku veidu kurināmo, emisiju monitoringu veic laikā, kad dedzina kurināmo vai vairāku kurināmo veidu kombināciju, kas varētu radīt vislielākās emisijas, un laikā, kad iekārta darbojas normālos ekspluatācijas apstākļos.
7. Operators šo noteikumu 83., 85.,  86., 89., 90., 91. un 95. punktā minēto mērījumu rezultātus var sniegt pārskatā par gaisa aizsardzību atbilstoši regulējumam par vides aizsardzības oficiālās statistikas pārskatu veidlapām. Šo noteikumu 82., 83. un 94. punktā minēto nepārtraukto mērījumu gadījumā operators pārskata veidlapai "Nr.2 – Gaiss. Pārskats par gaisa aizsardzību" pievieno nepārtraukto mērījumu rezultātus kā atsevišķu pielikumu. Operators visus monitoringa rezultātus saglabā un apstrādā tā, lai varētu pārbaudīt atbilstību emisijas robežvērtībām saskaņā ar šo noteikumu 7. nodaļā noteikto.
8. Sadedzināšanas iekārtas operators vismaz sešus gadus glabā šādu informāciju un datus:
   1. šo noteikumu gaisu piesārņojošo vielu emisiju mērījumu rezultātus;
   2. datus par iekārtā izmantotā kurināmā veidu un daudzumu;
   3. ja sadedzināšanas iekārtu emisijas robežvērtību ievērošanas nodrošināšanai izmanto sekundāro izplūdes gāzu attīrīšanas iekārtu – datus vai informāciju, kas pierāda minētās iekārtas efektīvu pastāvīgu darbību un visiem sekundāro izplūdes gāzu attīrīšanas iekārtu darbības traucējumu vai bojājumu gadījumiem;
   4. informāciju par gadījumiem, kad konstatēta neatbilstība šajos noteikumos un atļaujas nosacījumos noteiktajām prasībām un veiktajiem pasākumiem neatbilstības novēršanai;
   5. datus par darbības stundām, ja operators piemēro atkāpi, kas minēta šo noteikumu 48., 49. un 50. punktā;
   6. Valsts vides dienesta izsniegto atļauju vai C kategorijas piesārņojošās darbības apliecinājumu un ar to saistīto informāciju.
9. Operators šo noteikumu 78. punktā norādītos datus un informāciju bez liekas kavēšanās pēc pieprasījuma dara pieejamus Valsts vides dienestam. Valsts vides dienests var pieprasīt šos datus un informāciju, lai pārbaudītu atbilstību šajos noteikumos noteiktajām prasībām, kā arī pieprasa šādas informācijas sniegšanu, ja to vēlas saņemt kāds sabiedrības loceklis.
10. Ja sadedzināšanas iekārtai nedarbojas izplūdes gāzu attīrīšanas iekārtas vai tās ir bojātas, operators 48 stundu laikā par to ziņo Valsts vides dienestam un veic nepieciešamos pasākumus, lai maksimāli ierobežotu piesārņojošo vielu emisiju. Ja attīrīšanas iekārtas nedarbojas un 24 stundu laikā netiek nodrošināti normāli ekspluatācijas apstākļi, Valsts vides dienests atbilstoši likumā "Par piesārņojumu" noteiktajam pieprasa sadedzināšanas iekārtas darbības pārtraukšanu vai darbības ierobežošanu, vai iekārtas darbināšanu, izmantojot kurināmo, kas nodrošina atļaujā noteikto emisijas limitu un šajos noteikumos noteikto emisijas robežvērtību ievērošanu.

**6.1. Monitoringa nosacījumi lielajām sadedzināšanas iekārtām**

1. Šo noteikumu 80. punktā minētajām sadedzināšanas iekārtām, kuras aprīkotas ar gāzu attīrīšanas iekārtām, jebkurā 12 mēnešu ilgā laikposmā darbības kopējais ilgums bez gāzu attīrīšanas iekārtām nedrīkst pārsniegt 120 stundas. Atļaujā var paredzēt iespēju sadedzināšanas iekārtai bez attīrīšanas iekārtas darboties ilgāk par 120 stundām, ja ir spēkā viens no šādiem nosacījumiem:
   1. sadedzināšanas iekārtai ir nepieciešams nodrošināt nepārtrauktu enerģijas padevi;
   2. sadedzināšanas iekārtu, kurai nedarbojas gāzu attīrīšanas iekārtas, iespējams aizstāt vienīgi ar tādu sadedzināšanas iekārtu, kuras darbība palielinātu emisiju.
2. Lielās sadedzināšanas iekārtas operators nodrošina paraugu ņemšanas un emisijas mērīšanas vietas ierīkošanu atbilstoši metodēm, kas noteiktas standartā LVS EN 15259:2008 "Gaisa kvalitāte. Stacionāro avotu izmešu mērījumi. Mērījumu posmu un vietu prasības un mērījumu mērķa, plāna un pārskata prasības", standartā LVS ISO 9096:2006 "Stacionāro avotu izmeši. Cieto daļiņu masas koncentrācijas manuāla noteikšana" vai standartā LVS ISO 10780:2002 "Stacionāro avotu izmeši – Gāzu ātruma un plūsmas mērīšana cauruļvados" vai atbilstoši citām metodēm ar līdzvērtīgu vai labāku veiktspēju.
3. Ja lielās sadedzināšanas iekārtas nominālā siltuma jauda ir 100 MW un vairāk, operators izplūdes gāzēs nodrošina nepārtrauktu SO2, putekļu jeb daļiņu un NOx koncentrācijas mērījumu veikšanu un skābekļa un ūdens tvaiku koncentrācijas, temperatūras un spiediena noteikšanu, kā arī veic citus mērījumus atbilstoši atļaujas nosacījumiem. Ja iekārtā tiek izmantots gāzveida kurināmais, operators papildus veic oglekļa oksīda koncentrācijas mērījumus.
4. Lielās sadedzināšanas iekārtas ar nominālo siltuma jaudu virs 100 MW operators vismaz reizi gadā pārbauda un testē nepārtrauktās mērīšanas iekārtas, veicot papildu mērījumus ar bāzes (references) metodēm, ko konkrētajā jomā pieņēmusi Eiropas standartizācijas organizācija, un reizi gadā iesniedz Valsts vides dienestam informāciju par veiktajām mērīšanas sistēmu pārbaudēm, kā arī veikto mērījumu rezultātus.
5. Lielajām sadedzināšanas iekārtām, kurās par kurināmo izmanto akmeņogles un brūnogles, kopējā dzīvsudraba emisijas mērījumus veic vismaz reizi gadā.
6. Šo noteikumu 83. punktā minēto nepārtraukto mērījumu vietā veic mērījumus ne retāk kā reizi sešos mēnešos, ja:
   1. lielās sadedzināšanas iekārtas nominālā siltuma jauda ir no 50 MW līdz 100 MW;
   2. lielo sadedzināšanas iekārtu paredzēts darbināt ne vairāk par 10 000 darbības stundām;
   3. nosakot ūdens tvaiku koncentrāciju, izplūdes gāzes paraugi pirms emisijas analīzes tiek izžāvēti;
   4. tiek veikti SO2 un putekļu jeb daļiņu koncentrācijas mērījumi sadedzināšanas iekārtai, kurā par kurināmo izmanto tikai dabas gāzi;
   5. tiek veikti SO2 koncentrācijas mērījumi sadedzināšanas iekārtai, kurā par kurināmo izmanto šķidro kurināmo (no naftas produktiem) ar atļaujā noteikto sēra saturu un kurās nav uzstādītas sēra atdalīšanas iekārtas;
   6. tiek veikti SO2 koncentrācijas mērījumi sadedzināšanas iekārtai, kurā dedzina biomasu un kuras radītā SO2 emisija nekādos apstākļos nevar pārsniegt atbilstošo emisijas robežvērtību.
7. Lai novērtētu SO2 un NOx emisijas, kā alternatīvu 83. punktā minētajiem SO2 un NOx mērījumiem var izmantot citas procedūras, kuras jāpārbauda un jāapstiprina kompetentajai iestādei. Šādām procedūrām jāizmanto jaunākās metodes, ko konkrētajā jomā pieņēmusi Eiropas standartizācijas organizācija. Ja nav pieejami Eiropas standarti, tad izmanto nacionālos standartus, ko ir pieņēmusi Latvijas standartizācijas iestāde vai standartus, ko pieņēmusi starptautiska standartizācijas iestāde un kas nodrošina, ka iegūtie dati ir ticami, reprezentatīvi un salīdzināmi.

**6.2. Monitoringa nosacījumi vidējām sadedzināšanas iekārtām**

1. Mērījumus veic tikai gaisu piesārņojošām vielām, kuru emisijas robežvērtības attiecīgajām iekārtām ir noteiktas šajos noteikumos. Attiecībā uz oglekļa oksīda emisijām mērījumus veic visām iekārtām.
2. Ja vidējās iekārtas nominālā ievadītā siltuma jauda ir vienāda ar vai lielāka par 1 un ir mazāka nekā vai vienāda ar 20 MW, operators nodrošina, ka gaisu piesārņojošo vielu emisiju mērījumi ir jāveic ik pēc trīs gadiem.
3. Ja vidējās iekārtas nominālā siltuma jauda ir lielāka par 20 MW, operators nodrošina, ka gaisu piesārņojošo vielu emisiju mērījumi jāveic reizi gadā.
4. Vidējas jaudas sadedzināšanas iekārtas, uz kurām attiecas šo noteikumu 48., 49. un 50. punkts, periodiskus mērījumus var veikt katru reizi pēc tam, kad pagājis šāds stundu skaits:
   1. trīskāršots maksimālais vidējā gada darbības stundu skaits, kas piemērojams, ievērojot šo noteikumu 48., 49. un 50. punktu, vidējas jaudas sadedzināšanas iekārtām, ja to nominālā siltuma jauda ir vienāda ar vai lielāka par 1 MW, bet ir mazāka nekā vai vienāda ar 20 MW;
   2. maksimālais vidējais gada darbības stundu skaits, kas piemērojams, ievērojot šo noteikumu 48., 49. un 50. punktu, vidējas jaudas sadedzināšanas iekārtām, ja to nominālā siltuma jauda ir lielāka par 20 MW.
5. Veicot mērījumus saskaņā ar šo noteikumu 91. punktu periodisko mērījumu biežums jebkurā gadījumā nav retāks par vienu reizi piecos gados.
6. Operators nodrošina pirmo mērījumu veikšanu četru mēnešu laikā pēc iekārtas atļaujas vai C kategorijas piesārņojošas darbības apliecinājuma izsniegšanas vai iekārtas darbības uzsākšanas datuma – izvēloties vēlāko no šiem datumiem.
7. Attiecībā uz SO2 emisijas mērījumiem kā alternatīvu šo noteikumu 89., 90. un 91. punktā minētajiem mērījumiem var izmantot citas procedūras, ja to izmantošanu ir apstiprinājis Valsts vides dienests.
8. Valsts vides dienests var pieprasīt operatoram veikt periodiskos mērījumus biežāk kā norādīts šo noteikumu 89., 90. un 91. punktā, kā arī pieprasīt nepārtraukto mērījumu veikšanu. Nepārtrauktu mērījumu gadījumā automātisko mērījumu sistēmu pārbaudi veic vismaz reizi gadā, izmantojot paralēlus mērījumus ar standarta metodēm. Operators reizi gadā informē kompetento iestādi par minētās pārbaudes rezultātiem.

**7. Emisijas robežvērtību ievērošanas pārbaude**

1. Emisijas vērtības ir validētas, ja atsevišķā mērījumā noteiktās emisiju vērtības, kas ir ar 95 % ticamības intervālu, nepārsniedz šādu procentos izteiktu robežvērtības daļu:
   1. sēra dioksīdam – 20 %;
   2. slāpekļa oksīdiem – 20 %;
   3. putekļiem jeb daļiņām – 30 %;
   4. oglekļa oksīdam – 10 %.
2. Validētās stundas un diennakts vidējās vērtības nosaka, no izmērītajām validētajām stundas vidējām vērtībām atņemot šo noteikumu 96. punktā norādīto ticamības intervāla vērtību.
3. Nosakot mērījuma rezultātus, neņem vērā dienas, kurās vidējās vērtības vairāk nekā trīs stundas nav ticamas nepārtraukto mērīšanas iekārtu nepareizas darbības vai tehnisko apkopju un kārtējā remonta dēļ. Ja gada laikā minēto iemeslu dēļ vairāk nekā 10 dienu mērījumu rezultāti nav atzīstami par ticamiem, operators veic atbilstošus pasākumus nepārtrauktās mērījuma sistēmas drošuma uzlabošanai. Par veiktajiem pasākumiem operators informē Valsts vides dienestu.
4. Aprēķinot validētās emisijas vidējās vērtības, neņem vērā vērtības, kas izmērītas šo noteikumu 37., 39., 80. un 81. punktā minētajos laikposmos, kā arī iekārtas palaišanas un izslēgšanas periodos.
5. Sadedzināšanas iekārtas, kurās saskaņā ar šo noteikumu 83. un 95. punktu veic nepārtrauktus piesārņojošo vielu mērījumus, atbilst atļaujā noteiktajām emisijas robežvērtībām, ja mērījuma rezultāti apliecina, ka, darbinot attiecīgās sadedzināšanas iekārtas, gada laikā, neņemot vērā laikposmus, kas noteikti šo noteikumu 37., 39., 80. un 81. punktā, kā arī iekārtas palaišanas un izslēgšanas periodus, tiek ievērotas visas šīs prasības:
   1. neviena validētā emisijas mēneša vidējā vērtība nepārsniedz atļaujā noteikto emisijas robežvērtību;
   2. neviena validētā emisijas diennakts vidējā vērtība nepārsniedz 110 % no atļaujā noteiktās emisijas robežvērtības;
   3. sadedzināšanas iekārtai, kas sastāv no katliem, kuru kopējā nominālā siltuma jauda nepārsniedz 50 MW un kuros par kurināmo izmanto ogles, neviena validētā emisijas diennakts vidējā vērtība nepārsniedz 150 % no atļaujā noteiktās emisijas robežvērtības;
   4. validētās emisijas stundas vidējās vērtības 95 % gadījumu nepārsniedz 200 % no atļaujā noteiktās emisijas robežvērtības.
6. Sadedzināšanas iekārtas, kurās tiek veikti šo noteikumu 87., 89., 90. un 91. punktā minētie periodiskie piesārņojošo vielu mērījumi vai mērījumu vietā izmantotas šo noteikumu 84. un 94. punktā minētās procedūras, atbilst šo noteikumu prasībām, ja mērījumos vai novērtējumā iegūtie rezultāti apliecina, ka, darbinot attiecīgās sadedzināšanas iekārtas, emisijas vērtības nepārsniedz atļaujā noteiktās emisijas robežvērtības.

**8. Informācijas nodrošināšana**

1. Valsts sabiedrība ar ierobežotu atbildību "Latvijas Vides, ģeoloģijas un meteoroloģijas centrs":
   1. sniedz Eiropas Komisijai informāciju par šo noteikumu izpildi attiecībā uz lielajām sadedzināšanas iekārtām atbilstoši Eiropas Komisijas noteiktajiem pārskata periodiem un pārskata sniegšanas veidlapu paraugiem;
   2. ievieto šo noteikumu 102.1. apakšpunktā minētos pārskatus centra tīmekļa vietnē internetā mēneša laikā pēc to nosūtīšanas Eiropas Komisijai.
   3. sadarbībā ar Vides aizsardzības un reģionālās attīstības ministriju un Valsts vides dienestu līdz 2026. gada 1. oktobrim un 2031. gada 1. oktobrim iesniedz Eiropas Komisijai informāciju par pasākumiem, kas veikti, lai pārbaudītu vidējo sadedzināšanas iekārtu atbilstību šajos noteikumos noteiktajām prasībām un informāciju par vidējo sadedzināšanas iekārtu radītajām SO2, NOx un putekļu emisijām atbilstoši Eiropas Komisijas noteiktajiem pārskata periodiem un pārskata sniegšanas veidlapu paraugiem;
   4. sadarbībā ar Vides aizsardzības un reģionālās attīstības ministriju un Valsts vides dienestu līdz 2021. gada 1. janvārim iesniedz Eiropas Komisijai ziņojumu ar aplēsēm par gada kopējām oglekļa monoksīda jeb CO emisijām un jebkādu pieejamo informāciju par vidējas jaudas sadedzināšanas iekārtu radīto oglekļa monoksīda jeb CO emisiju koncentrāciju, kas sagrupētas pa kurināmā veidiem un jaudas kategorijām.
2. Vides aizsardzības un reģionālās attīstības ministrija informē Eiropas Komisiju:
   1. nekavējoties, ja lielajai sadedzināšanas iekārtai tiek piemērota atkāpe atbilstoši šo noteikumu 37. un 39. punktam un viena mēneša laikā – ja minētā atkāpe tiek piemērota vidējai sadedzināšanas iekārtai;
   2. līdz 2016. gada 1. janvārim – par sadedzināšanas iekārtām, kurām ir piemērota šo noteikumu 43. un 45. punktā minētā atkāpe.
3. Valsts vides dienests kontrolē šajos noteikumos operatoram noteikto pienākumu izpildi.

**9. Noslēguma jautājumi**

1. Atzīt par spēku zaudējušiem Ministru kabineta 2013. gada 2. aprīļa noteikumus Nr.187 "Kārtība, kādā novērš, ierobežo un kontrolē gaisu piesārņojošo vielu emisiju no sadedzināšanas iekārtām" (Latvijas Vēstnesis, 2013, 73.nr.).

**Informatīva atsauce uz Eiropas Savienības direktīvām**

Noteikumos iekļautas tiesību normas, kas izriet no:

1) Eiropas Parlamenta un Padomes 2010. gada 24. novembra Direktīvas 2010/75/ES par rūpnieciskajām emisijām (piesārņojuma integrēta novēršana un kontrole);

2) Eiropas Parlamenta un Padomes 2015. gada 25. novembra Direktīvas(ES) 2015/2193 par ierobežojumiem attiecībā uz dažu piesārņojošu vielu emisiju gaisā no vidējas jaudas sadedzināšanas iekārtām.

Ministru prezidents M. Kučinskis

Vides aizsardzības un

reģionālās attīstības ministrs K. Gerhards